Kelemen Hunor: Nu știm dacă moțiunea de cenzură va fi depusă săptămâna viitoare / Despre prezidențiale: ”Ar fi un tur doi minunat, eu și Toader Paleologu

Președintele UDMR, Kelemen Hunor, a reconfirmat vineri, la Constanța, că parlamentarii maghiarii vor vota moțiunea de cenzură împotriva guvernului Dăncilă, dar și-a exprimat dubiile că demersul va fi demarat săptămâna viitoare, argumentând că au trecut deja trei săptămâni de când coaliția s-a rupt, dar moțiunea nu a apărut.

”Nu știm dacă va fi depusă săptămâna viitoare. Au trecut deja trei săptămâni, nu știm dacă va mai apărea”, a susținut liderul UDMR.

Hunor a mai spus că UDMR nu va negocia cu nimeni în perioada de tranziție până în 2020. Întrebat pe cine va susține în turul doi al alegerilor prezidențiale, liderul minorității maghiare din România a spus că vede o fnală între el și Theodor Paleologu.

”Ar fi un tur doi minunat: eu și Toader. Ceva ce n-a avut România de 30 de ani”, a glumit el.

PNL a decis să depună în Parlament moțiunea de cenzură împotriva guvernului Dăncilă vinerea viitoare, pe 27 septembrie, au declarat pentru G4Media.ro surse din conducerea partidului.

Potrivit acestora, până acum au semnat moțiunea de cenzură, pe lângă parlamentarii liberali, și cei ai USR, PMP, UDMR, Pro România, dar și de la minorități.

Citește integral: SURSE Liberalii au decis să depună moțiunea de cenzură împotriva guvernului Dăncilă vinerea viitoare, pe 27 septembrie / Au semnat parlamentari de la USR, PMP, UDMR, Pro România și minorități